SET ปิดเช้าร่วง 14.06 จุด ตลาดปรับฐาน-ไร้ปัจจัยใหม่ คาดบ่ายผันผวน
SET ปิดเช้าลบ 14.06 จุด หรือ 0.92% มาที่ 1,505.95 จุด มูลค่าซื้อขายที่ 23,126.33 ล้านบาท บ่ายคาดผันผวน แนวรับที่ 1,500 จุด โดยให้เทรดแค่ 25% ของพอร์ตลงทุน หากหลุด แนวรับถัด 1,480-1,460 จุด แนวต้าน 1,520-1,530 จุด
24 มี.ค. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (24 มี.ค.) ลบ 14.06 จุด หรือ 0.92% มาที่ 1,505.95 จุด สูงสุดที่ 1,519.09 จุด ต่ำสุดที่ 1,502.44 จุด มูลค่าซื้อขายที่ 23,126.33 ล้านบาท
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้ค่อนข้างซบเซา โดยดัชนีปรับตัวลงไปใกล้ 1,500 จุด รวมถึงวอลุ่มเทรดเบาบาง ขณะที่ปัจจัยภายในและนอกประเทศยังไม่มีปัจจัยที่ส่งผลให้ตลาดฟื้นขึ้นมาได้ในระยะสั้น ด้านภาพรวมเศรษฐกิจในประเทศต้องรอการผลักดันจากการใช้จ่ายของภาครัฐ จึงทำให้ช่วงสั้นตลาดยังมีความเสี่ยง
ด้านตลาดหุ้นอื่นในภูมิภาคเช้านี้ส่วนใหญ่อยู่ในแดนลบแต่ไม่มากนัก เนื่องจากตัวเลข PMI ภาคการผลิตเบื้องต้นของจีนออกมาไม่ดี สำหรับเดือนมี.ค.ลดลงแตะ 49.2 ซึ่งเป็นระดับต่ำสุดในรอบ 11 เดือน จาก 50.7 ในเดือนก.พ. และตัวเลข PMI ของญี่ปุ่นยังชะลอตัว โดยในเดือนมี.ค.ลดลงแตะ 50.4 จากระดับ 51.6 ในเดือนก.พ.
แนวโน้มลงทุนบ่ายนี้ คาดว่าตลาดยังผันผวนค่อนข้างมาก และอยู่ในช่วงการปรับฐาน โดยมีแนวรับที่ 1,500 จุด หากยืนได้สามารถเทรดในกรอบจำกัด โดยให้เทรดแค่ 25% ของพอร์ตลงทุนเท่านั้น หากหลุดจะมีแนวรับถัดไปที่ 1,480-1,460 จุด ส่วนแนวต้านให้ไว้ที่ระดับ 1,520-1,530 จุด